钦定古今图书集成/历象汇编/岁功典/第094卷 > 《荆楚岁时记》 > 腊日事考
## 钦定古今图书集成/历象汇编/岁功典/第094卷 > 《荆楚岁时记》 > 腊日事考

十二月八日为腊日。谚语：“腊鼓鸣，春草生”，村人并击细腰鼓，戴胡头及作《金刚力士》，以逐疫。

按《礼记》云：“傩人，所以逐厉鬼也。” 《吕氏春秋？季冬纪》注云：“今人腊前一日，击鼓驱疫，谓之逐除。” 《晋阳秋》：王平子在荆州，以军国逐除，以𩰚故也。《元中记》：颛顼氏三子俱亡，处人宫室，善惊小儿。汉世以五营千骑，自端门传炬送疫，弃洛水中。故《东京赋》云：卒岁大傩，驱除群厉。方相秉钺，巫觋操茢。侲子万童，丹首。元制，桃弧棘矢，所发无臬。《宣城记》云：“洪矩吴时作庐陵郡，载土船头。逐除人就矩乞，矩指船头云：‘无所载土耳’。” 小说：“孙兴公常著戏头与逐除人共至桓宣武家，宣武觉其应对不凡，推问乃验也。” 金刚力士，世谓佛家之神。按《河图玉版》云：“天立四极，有金刚力士，兵长三十丈。” 此则其义。

其日，并以豚酒祭灶神。

按《礼器》，灶者，老妇之祭，尊于瓶，盛于盆。言以瓶为樽，盆盛馔也。许慎《五经异义》云：“颛顼有子曰黎，为祝融火正。” 祝融为灶神，姓苏，名吉利。妇姓王，名抟颊。汉阴子方腊日见灶神，以黄犬祭之，谓为黄羊阴氏，世蒙其福。俗人竞尚，以此故也。

岁前，又为藏𫸩之戏

按周处《风土记》曰：“醇以告蜡，竭恭敬于明祀，乃有藏𫸩。腊日之后，叟妪各随其侪为藏𫸩，分二曹，以校胜负。” 《辛氏三秦记》以为钩弋夫人所起。周处、成公绥并作“𫸩” 字，《艺经》庾阐则作钩字，其事同也。俗云：此戏令人生离有禁忌之家，则废而不修。